FI Euroopan unionin virallinen lehti CE 78/563

(2004/C 78 E/0598)

KIRJALLINEN KYSYMYS E-3486/03

esittäjä(t): Karl von Wogau (PPE-DE) komissiolle

(24. marraskuuta 2003)

Aihe: Pankkien tilisiirtoja koskevat maksut euroalueella

Tietääkö komissio, että rajat ylittävistä euromääräisistä maksuista annettua direktiiviä (EY) N:o 2560/2001 (1) ei Espanjassa vieläkään sovelleta koko maassa? Mitä komissio aikoo tehdä asian korjaamiseksi? Miten kansalaiset voivat saada korvauksen pidätetyistä kuluista?

Eräs EU:n kansalainen siirsi Saksassa paikallisessa säästöpankissa olevalta tililtään 10 euroa Espanjassa Caja de Ahorros del Mediterráneossa avaamalleen tilille. Espanjalaisessa pankissa hänen tiliään hyvitettiin kuitenkin vain 3,99 eurolla. Tilisiirto tehtiin 1. heinäkuuta 2003 jälkeen. Kun kyseinen henkilö tiedusteli asiaa espanjalaisesta pankistaan, hänelle ilmoitettiin, että ulkomaisista pankeista tulevista maksusuorituksista veloitetaan yleensä kuluja 2 promillea, vähintään kuitenkin 6,01 euroa. Kulut laskee pankin mukaan suoraan Banca España. Rajat ylittävistä maksuista annettua asetusta (EY) N:o 2560/2001 kyseisen espanjalaisen pankin virkailijat eivät tunteneet.

Frits Bolkesteinin komission puolesta antama vastaus

(19. tammikuuta 2004)

Rajat ylittävistä euromääräisistä maksuista 19 päivänä joulukuuta 2001 annetussa Euroopan parlamentin ja neuvoston asetuksessa säädetään, että rajat ylittävistä ja kansallisista euromääräisistä maksuista perittävien palvelumaksujen on oltava samat. Tätä periaatetta on sovellettu sähköisiin rajat ylittäviin euromääräisiin maksutapahtumiin 1. heinäkuuta 2002 alkaen ja tilisiirtoihin 1. heinäkuuta 2003 alkaen. Yksittäisen maksun tai tilisiirron arvo voi olla enintään 12 500 euroa. Asetuksen mukaan maksajan pankki voi pyytää asiakasta ilmoittamaan saajan kansainvälisen tilinumeron (International Bank Account Number, IBAN) ja pankkitunnuksen (Bank Identifier Code, BIC) ja periä lisämaksun, jos kyseisiä tietoja ei ilmoiteta.

Parlamentin jäsenen mainitsemassa tapauksessa saaja joutui maksamaan 6,01 euron palvelumaksun 10 euron tilisiirrosta Saksasta Espanjaan. Palvelumaksujen yhdenmukaisuutta koskevan periaatteen mukaan palvelumaksu on oikeutettu ainoastaan siinä tapauksessa, että se on sama kuin Espanjan sisäisestä vastaavasta tilisiirrosta perittävä palvelumaksu, ja tilisiirron suorittaneelle pankille on pyynnöstä ilmoitettu IBAN- ja BIC-koodit. Jos pankin työntekijä ei ollut tietoinen asetuksen säännöksistä ja kyseistä palvelumaksua kerrottiin sovellettavan ”yleensä ulkomaisista pankeista tuleviin tilisiirtoihin”, kyseinen pankki ei ilmeisesti sovella asetuksessa säädetyllä tavalla unionin sisäisiin ja kansallisiin euromääräisiin tilisiirtoihin samoja palvelumaksuja.

Mikäli tämä pitää paikkaansa, Espanjan viranomaisten pitäisi toteuttaa tarvittavat toimet asetuksen asianmukaisen ja johdonmukaisen soveltamisen varmistamiseksi. Asetuksen 7 artiklassa säädetään, että asetuksen noudattaminen on varmistettava tehokkain, oikeasuhteisin ja varoittavin seuraamuksin. Komissio lähetti syyskuussa 2003 jäsenvaltioille kirjeen, jossa pyydettiin nimeämään asiasta vastaava kansallinen viranomainen ja jäsenvaltion toteuttamat toimet. Komissio on yhteydessä Banco de Españaan asetuksen epäiltyä puutteellista soveltamista koskevissa tapauksissa.

Asiakkaan halutessa espanjalaiselta pankilta korvauksen kärsimästään haitasta hänen on ensin oltava yhteydessä kyseiseen pankkiin. Jos pankin vastaus ei tyydytä, asiakkaan on osoitettava Banco de Españan valitusosastolle (C/Alcalá no 50, 28014 Madrid) perusteltu valitus ja liitettävä siihen tarvittavat hallussaan olevat asiakirjat.

(1) EYVL L 344, 28.12.2001, s. 13.